text: 
  Politi kørte rundt med højttalere på biltaget for at opfordre borgerne
   til at holde sig bag lukkede vinduer, da Faaborg Værft i går var 
  udsat for en voldsom brand.
  
  Fra bådværftets støbehal væltede en kraftig sort røg ind over Faaborg 
  og kunne ses og lugtes milevidt fra byen. Sodpartikler faldt til 
  jorden i en radius på 15 kilometer fra den sydfynske købstad.
  
  Røgen stammede fra glasfiber- og polyestermaterialer, brændt maling og 
  kemikalier, og den kan ifølge cheflæge A. B. Larsen, Faaborg Sygehus, 
  have en lumsk sundhedsskadelig virkning, hvor symptomerne først viser 
  sig mange timer senere.
  
  " Alle, der har været så tæt på branden, at de har kunnet fornemme 
  lugten, risikerer inden for 24 timer at pådrage sig væske i lungerne.
   Uden behandling kan denne tilstand være livstruende, " siger A. B. 
  Larsen til Berlingske Tidende.
  
  Trods politiets advarsler og afspærringer valfartede sydfynboer til 
  havnen i Faaborg for at få et glimt af branden. Også 
  ekstraudsendelser i Radioavisen opfordrede folk til at holde sig væk.
  
  
  
  